O‘ZBEKISTON RESPUBLIKASI KONLARIDA SUYuQ UGLEVODORODLAR QAZIB ChIQARIShNI KO‘PAYTIRISh TO‘G‘RISIDA

Suyuq uglevodorodlar zaxiralarini to‘la kavlab olishni ta’minlovchi ilg‘or texnologiyalarni qo‘llash yo‘li bilan Shimoliy O‘rtabuloq konida va respublikaning boshqa konlarida suyuq uglevodorodlar qazib chiqarish hajmlarini ko‘paytirish maqsadida Vazirlar Mahkamasi qaror qiladi:
 1. “O‘zgeoneftgazqazibchiqarish” aksiyadorlik kompaniyasi, “O‘zneftniqaytaishlash” aksiyadorlik kompaniyasi va “Beyker Xyuz (Kipr) Limited” kompaniyasi o‘rtasida Shimoliy O‘rtabuloq konida suyuq uglevodorodlar qazib chiqarishni ko‘paytirishga doir, keyinchalik respublikada qayta ishlagan va xalqaro bozorda sotgan holda, ishlar majmuini bajarish yuzasidan kontrakt (bundan keyin qazib chiqarishni ko‘paytirish kontrakti deb ataladi) tuzilishiga rozilik berilsin.
 2. Ma’lumot uchun qabul qilinsinki, loyihaning texnik-iqtisodiy asoslariga va qazib chiqarishni ko‘paytirish kontraktiga muvofiq “Beyker Xyuz (Kipr) Limited” kompaniyasi:
 8,1 mln AQSh dollari miqdorida atrofidagi o‘z mablag‘lari hisobiga hamda O‘zbekiston Respublikasi hududida yuridik shaxs yoki filial tashkil etmasdan qazishni, rezervuarni geologik tadqiq qilishni, quduqlarni to‘liq ta’mirlashni va “O‘zgeoneftgazqazibchiqarish” aksiyadorlik kompaniyasiga Shimoliy O‘rtabuloq konida suyuq uglevodorodlar qazib chiqarishni jami 472,9 ming tonnagacha ko‘paytirish imkonini beradigan boshqa ishlarni amalga oshiradi;
 qazib chiqarilishiga ko‘ra, investitsiyalardan olinadigan daromad sifatida, mazkur loyihani ro‘yobga chiqarish yo‘li bilan qo‘shimcha ravishda olinadigan suyuq uglevodorodlarning har bir quduqdan qazib chiqarishda o‘sishga erishilgan vaqtdan boshlab dastlabki uch yilda 50 foizi miqdoridagi va keyingi besh yilda 20 foizi miqdoridagi ulushiga mulk egasi huquqini oladi;
 “O‘zgeoneftgazqazibchiqarish” aksiyadorlik kompaniyasi va “O‘zneftniqaytaishlash” aksiyadorlik kompaniyasi bilan birgalikda, qayta ishlangan suyuq uglevodorodlardagi o‘z ulushini vakolatli diler orqali sotadi;
 buxgalteriya hisobini AQSh dollarida yuritadi, bunda hisobot davri yakunlari bo‘yicha moliyaviy hisobotni O‘zbekiston Respublikasi Markaziy bankining buxgalteriya hisobi tuzilgan sanadagi rasmiy kursi bo‘yicha so‘m ekvivalentida taqdim etadi.
 3. Belgilab qo‘yilsinki:
 “Beyker Xyuz (Kipr) Limited” kompaniyasining ushbu loyiha bo‘yicha, suyuq uglevodorodlardagi o‘z ulushini sotishdan oladigan daromadlariga 16 foizli stavka bo‘yicha faqat foyda solig‘i solinadi va “Beyker Xyuz (Kipr) Limited” kompaniyasi O‘zbekiston Respublikasida soliqlar va to‘lovlar, shu jumladan olib kelinadigan asbob-uskunalar uchun bojxona to‘lovlari bo‘yicha boshqa majburiyatlarga ega emas;
 “Beyker Xyuz (Kipr) Limited” kompaniyasining ushbu loyihani ro‘yobga chiqarish doirasida jalb etiladigan xorijiy subpudratchilari barcha soliqlar, bojlar, yig‘imlar to‘lashdan, O‘zbekiston Respublikasi hududida olinadigan boshqa majburiy to‘lovlardan ozod qilinadilar;
 “Beyker Xyuz (Kipr) Limited” kompaniyasi foydasidan soliq to‘lashda soliq solinadigan bazadan uning ushbu loyiha bo‘yicha faoliyati bilan bog‘liq barcha xarajatlar, shu jumladan banklar va boshqa tashkilotlar kreditlari foizlari bo‘yicha to‘lovlar summasi chiqarib tashlanadi;
 “O‘zgeoneftgazqazibchiqarish” aksiyadorlik kompaniyasi va “O‘zneftniqaytaishlash” aksiyadorlik kompaniyasi O‘zbekiston Respublikasining respublika va mahalliy budjetlariga barcha soliqlar va ajratmalarni suyuq uglevodorodlarni qazib olishning ko‘paygan butun hajmi hamda ularni qayta ishlashdan olingan mahsulotlar bo‘yicha to‘laydilar, “Beyker Xyuz (Kipr) Limited” kompaniyasi tomonidan to‘lanadigan suyuq uglevodorodlar ulushi bo‘yicha foyda solig‘i bundan mustasno.
 4. “Beyker Xyuz (Kipr) Limited” kompaniyasiga joriy davrda ko‘rilgan zararlarni, ularni soliq solinadigan bazadan chiqarib tashlash maqsadida, keyingi yillarga ko‘chirishiga ruxsat berilsin.
 5. O‘zbekiston Respublikasi Tashqi iqtisodiy aloqalar vazirligi qazib chiqarishni ko‘paytirish to‘g‘risidagi kontraktni eksportga yo‘naltirilgan investitsiya shartnomasi sifatida belgilangan tartibda ro‘yxatdan o‘tkazsin.
 6. O‘zbekiston Respublikasi Makroiqtisodiyot va statistika vazirligi Shimoliy O‘rtabuloq konida suyuq uglevodorodlar qazib chiqarishni ko‘paytirish loyihasini belgilangan tartibda O‘zbekiston Respublikasining Investitsiya dasturiga kiritsin.
 7. O‘zbekiston Respublikasi Tashqi ishlar vazirligi “O‘zgeoneftgazqazibchiqarish” aksiyadorlik kompaniyasi buyurtmanomalariga binoan, “Beyker Xyuz (Kipr) Limited” kompaniyasi hamda uning xorijiy subpudratchilari xodimlari uchun ko‘p martalik vizalarni bir yildan kam bo‘lmagan muddatga, vizalarni rasmiylashtirish va ro‘yxatdan o‘tkazish yig‘imlari undirmasdan, rasmiylashtirishni ta’minlasin.
 8. Belgilansinki:
 qazib chiqarishni ko‘paytirish kontrakti bo‘yicha “Beyker Xyuz (Kipr) Limited” kompaniyasi tomonidan ilgari keltirilgan, “O‘zgeoneftgazqazibchiqarish” aksiyadorlik kompaniyasi balansiga beriladigan asbob-uskunalar va materiallar foyda solig‘i, qo‘shilgan qiymat solig‘i bo‘yicha soliq solish, shuningdek bojxona to‘lovlari obyekti hisoblanmaydi, bojxona rasmiylashtirishlari uchun yig‘imlar bundan mustasno;
 qazib chiqarishni ko‘paytirish kontrakti tomonlarga, ular o‘zaro kelishishgan taqdirda, Shimoliy O‘rtabuloq konida qazish ishlarini amalga oshirish uchun ushbu qaror bilan berilgan investitsiya shartlarida kelgusida Odamtosh, Janubiy Kemachi va Umid konlarida qazish ishlarini amalga oshirish huquqini beradi.
 9. Mazkur qarorning bajarilishini nazorat qilish O‘zbekiston Respublikasining Bosh vaziri O‘.T. Sultonov zimmasiga yuklansin.